****

**Priopćenje za medije**

**Nova regulacija željezničkog prometa zbog radova na modernizaciji i elektrifikaciji pruge Zaprešić - Zabok**

Dana **1. kolovoza 2019. godine**, zbog radova na modernizaciji i elektrifikaciji pruge Zaprešić – Zabok, kreće nova regulacija željezničkog prometa.

**Pruga Zaprešić – Čakovec** bit će zatvorena za promet **između kolodvora Zaprešić i Bedekovčina od 1. kolovoza u 0.01 sat do 1. listopada u 23.59 sati**. U tome razdoblju putnike će na relacijama **Zaprešić – Zabok – Bedekovčina** i obratno, **Zabok – Gornja Stubica** i obratno, **Zabok – Đurmanec** i obratno umjesto vlakova prevoziti autobusi.

**Detaljnije informacije o regulaciji željezničkoga putničkog prijevoza putnici tijekom radova mogu pronaći na mrežnoj stranici HŽ Putničkog prijevoza (**[www.hzpp.hr](http://www.hzpp.hr))**.**

**Putnici se također mogu informirati i putem mrežnih stranica HŽ Infrastrukture (www.hzinfra.hr) te na telefonskim brojevima 060 333 444 (cijena poziva iz fiksne mreže je 1,74 kn/min, a iz mobilne 2,96 kn/min, HT d.d.) i 01/378 25 83.**

**Zbog posebne regulacije prometa moguća su kašnjenja.**

**Ukratko o projektu:**

Projekt modernizacije i elektrifikacije pruge Zaprešić – Zabok vrijedan je 614,4 milijuna kuna, a 85 % sredstava osigurano je iz Operativnog programa Konkurentnost i kohezija 2014. – 2020. Dionica obuhvaćena projektom (oko 24 kilometra pruge) proteže se kroz Zagrebačku i Krapinsko-zagorsku županiju. Po završetku radova vlakovi će voziti brzinom do 120 km/h, čime će se vozna vremena putničkih vlakova smanjiti na 28, a brzih vlakova na 14 minuta.

Projektom je obuhvaćena rekonstrukcija kolodvora, izgradnja novih perona, pothodnika, nadstrešnica, parkirališta. Kolodvor Zabok razdvojit će se na putnički i teretni dio, a izgradit će se i nova zgrada za smještaj signalno-sigurnosnih i telekomunikacijskih uređaja te ureda za izvršno osoblje. Na stajalištima će biti osiguran sustav videonadzora te vizualnog i audio obavještavanja putnika. Uz to, bit će modernizirano 15 željezničko-cestovnih prijelaza. Rekonstruirat će se postojeće pružne građevine te izgraditi nove kao što su četiri nova armiranobetonska mosta te jedan cestovni most.

Pruga Zaprešić – Zabok ima važnu ulogu u putničkome prijevozu na području zagrebačke aglomeracije i s obzirom na to da će do Zaboka voziti elektromotorni vlakovi, modernizacija će pridonijeti boljoj zaštiti okoliša smanjenjem emisije štetnih plinova i razine buke.

Završetak radova na projektu očekuje se krajem 2021. godine.

  http://www.hzinfra.hr/wp-content/uploads/2017/02/OPKK_boja_bez-pozadine_manji-web.png 